**Рус телендә гомуми урта белем бирү оешмаларының татар төркемнәрендә белем алучы**

**9 нчы сыйныф укучыларына татар әдәбиятыннан муниципаль тур өчен олимпиада сораулары**

**Хөрмәтле олимпиадада катнашучы!** Сезгә олимпиаданың җиде биремен эшләргә кирәк булачак. Биремнәрне үтәү вакыты – 180 минут. Биремнәр шушы бланкларда эшләнә.

Максималь балл – **50**. Уңышлар!

**1. Нинди сәнгати алым турында сүз баруын языгыз. (2 балл)**

* ул бер әйбер, образ аша икенче мәгънәне белдерә, ягъни метафорик алыштыруга нигезләнә;
* ул идеяне һәм образны берләштерә;
* аны куллану сәнгатьнең барлык төрләренә дә хас.

**Җавап:** символ

**2. Әдәбият тарихын чорларга бүлгәндә нинди ике төп фактор исәпкә алына? Дөрес җавапны билгеләгез. (1 балл)**

а) иҗтимагый-тарихи шартлар һәм художестволы урын һәм вакыт.

ә) иҗтимагый-тарихи шартлар һәм әдәби барышның билгеле бер чорына хас үзенчәлекләр.

б) иҗтимагый-тарихи шартлар һәм сәяси хәл.

**Җавап:**

ә) иҗтимагый-тарихи шартлар һәм әдәби барышның билгеле бер чорына хас үзенчәлекләр.

**3.** **Сорауларга җавап бирегез.**



**1) Портреттагы әдипнең исемен языгыз. (1 балл)**

**Җавап:** Фәнис Яруллин

**2) Ул кайда туган? Дөрес җавапны билгеләгез. (2 балл)**

а) Татарстанның хәзерге Зәй районы Биш Субашы авылы

ә) Татарстанның Актаныш районы Такталачык авылы

б) Татарстанның Баулы районы Кызылъяр авылы

в) Тамбов губернасы Сыркыды авылы

**Җавап:** б) Татарстанның Баулы районы Кызылъяр авылы

**3. Әлеге әдипнең әсәрләре генә кергән рәтне күрсәтегез. (2 балл)**

а) «Җилкәннәр җилдә сынала», «Сез иң гүзәл кеше икәнсез», «Яралы язмышлар», «Туган ягы кирәк кешегә».

ә) «Җилкәннәр җилдә сынала», «Сез иң гүзәл кеше икәнсез», «Матурлык эзлим», «Туган ягы кирәк кешегә».

б) «Җилкәннәр җилдә сынала», «Сез иң гүзәл кеше икәнсез», «Туган ягы кирәк кешегә», «Матурлык минем белән».

в) «Җилкәннәр җилдә сынала», «Сез иң гүзәл кеше икәнсез», «Гомер китабы», «Чәчәкләр моңы».

**Җавап:** а) «Җилкәннәр җилдә сынала», «Сез иң гүзәл кеше икәнсез», «Яралы язмышлар», «Туган ягы кирәк кешегә».

**4. Персонажларны кайсы әсәрдән алынганлыгын билгеләгез. (4 балл)**

1) Зөләйха а) «Йөзек кашы»

2) Суфиян ә) «Кыйссаи Йосыф»

3) Зыя б) «Әйтелмәгән васыять»

4) Вәсилә в) «Яшь йөрәкләр»

**Җавап:** 1) ә; 2) б); 3) в; 4) а.

**5. Бирелгән сүзләр рәте ярдәмендә әсәрләрнең исемен, авторын һәм жанрын билгеләгез. (9 балл)**

а) хат, артист, врач, пристань, Әдрәс, көндәлек

**Җавап:** Г. Кутуй “Тапшырылмаган хатлар”, повесть

ә) җил, бала, елау, буран, юл, ана, Мокай, эт

**Җавап:** Ш. Камал. “Буранда”, хикәя

б) төш, тулган ай, унбер йолдыз, кое, Йагкуб, кол, сарай

**Җавап:** Кол Гали “Кыйссаи Йосыф”, поэма

**6. а) Хикәядән өзекне укыгыз.**

...Һәм вагон стенасына ышкылып кына яуган вак яңгыр аша әкрен-ачык ишетелгән җыр, күктән иңгән ак канатлы фәрештәдәй, егетне ут эчендә яткан җиреннән сак кына күтәреп, каядыр еракка, татлы хыял дөньясына алып менеп китте. Аның хәтта тәне, һавада йөзгәндәй, җиңеләеп калды, акылы ничектер бердән яктырып китте, сизгерлеге искиткеч үткенләште. Җырны инде ул хәзер моң итеп кенә ишетмичә, гаҗәеп ачык сурәтләр тезмәсе итеп тә күрә иде.

...Менә кыз әкрен генә башлап, аннан тавышын күтәрә төшеп, сузып кына җырлый:

Сарман буйлары, ай, киң ялан,

Печәннәре җитәр бер заман шул,

Печәннәре җитәр бер заман...

Һәм егетнең күз алдына үтә ачык булып, әллә кайларга кадәр җәелеп яткан чуп-чуар чәчәкле болын килә. Үлән башларын, чәчәкләрне селкетеп, йомшак кына җил исә, имеш. Каяндыр, тургай сайрауларына кушылып, чалгы янаган тавышлар ишетелә кебек, йомшак җил кибеп яткан покосларның хуш исен китерә кебек, тик егет печән чабучылар ягына нигәдер борылып карый алмый, имеш. Ул да булмый, аның күз алдына бормаланып киткән тар гына болын юлы килә. Хәтта бер мәлгә егет үзе дә ике рәт үлән арасындагы тәгәрмәч эзеннән, җылы туфракка яланаяк баса-баса, китеп бара кебек, ә каршысына киез эшләпә кигән, таяк таянган ак сакаллы бер бабай килә кебек.

**б) Сорауларга җавап бирегез.**

**а) Әсәрнең исеме** **(1 балл)**

**Җавап:**  “Кем җырлады?”

**ә) Әсәрнең авторы** **(1 балл)**

**Җавап:** Әмирхан Еники

**б) Өзектә сүз кем турында бара? (1 балл) Җыр образы нинди көчкә ия? (2 балл)**

**Җавап:** Өзектә яралы егетнең саташуы турында сүз бара. Җыр егетне татлы хыял дөньясына алып китә, әдәби герой күңелендә хатирәләр яңарта, матур күренешләрне күз алдына китереп бастыра.

**в) Өзектән**

* **чагыштыруга мисаллар табып языгыз (4 балл)**

**Җавап:** күктән иңгән ак канатлы фәрештәдәй җыр; һавада йөзгәндәй; җылы туфракка яланаяк баса-баса, китеп бара кебек; киез эшләпә кигән, таяк таянган ак сакаллы бер бабай килә кебек.

* **эпитетка мисаллар табып языгыз (5 балл)**

**Җавап:** ут эчендә яткан егет; татлы хыял дөньясы; гаҗәеп ачык сурәтләр тезмәсе; йомшак җил; хуш ис.

**7.** **Үзегез яратып укыган әдәби әсәрне исемен күрсәтмичә, ләкин аны танырлык итеп характерлап языгыз. Ахырдан әсәрнең исемен, авторын күрсәтегез. Күләме 10-12 җөмлә. (15 балл)**